b"\n_START_ARTICLE_\nFolgefonna\n_START_PARAGRAPH_\nFolgefonna er Norges tredjest\xc3\xb8rste isbr\xc3\xa6 og ligger p\xc3\xa5 Folgefonnhalv\xc3\xb8en i Hardanger og d\xc3\xa6kker omr\xc3\xa5der i Jondal, Ullensvang, Odda, Etne og Kvinnherad kommuner, alle i Hordaland fylke. Folgefonna er en af Norges sydligste gletsjere. _NEWLINE_Den havde i 2006 et samlet areal p\xc3\xa5 207\xc2\xa0km\xc2\xb2. Br\xc3\xa6omr\xc3\xa5det er tredelt med Nordre Folgefonna (26\xc2\xa0km\xc2\xb2), Midtre Folgefonna (11\xc2\xa0km\xc2\xb2) og S\xc3\xb8ndre Folgefonna (164\xc2\xa0km\xc2\xb2).  Br\xc3\xa6en har flere udl\xc3\xb8bere ned mod omliggende dale. De mest kendte er Bondhusbreen, Buarbr\xc3\xa6en og Blomst\xc3\xb8lskardsbreen. H\xc3\xb8jeste punkt var 1.651 moh. i 2007. Istykkelsen er m\xc3\xa5lt op til 375\xc2\xa0m, med en middeltykkelse p\xc3\xa5 ca. 150 m._NEWLINE_Folgefonna nationalpark blev oprettet i 2005 og omfatter et omr\xc3\xa5de p\xc3\xa5 720\xc2\xa0km\xc2\xb2. Fem floder og deres afvandingsomr\xc3\xa5der er allerede varigt beskyttet: \xc3\x86neselva, Furebergselva, Hattebergselva, Mosneselva og Opo, der har sit udl\xc3\xb8b i Odda. Under Folgefonna har man bygget Folgefonntunnelen, der er mere end 11 km lang.\n_START_SECTION_\nHistorie\n_START_PARAGRAPH_\nFolgefonna forsvandt efter istiden, men blev nydannet for omkring 5.000 \xc3\xa5r siden i en periode med temperaturfald og samtidig \xc3\xb8get nedb\xc3\xb8r. Den har skiftevis krympet og vokset betydeligt sytten gange siden da. Nedsmeltningen nu er langt mindre end i tyve\xc3\xa5rsperioden 1935-55.  Geolog Jostein Bakke fra Jondal har p\xc3\xa5vist mindst 30-40 inds\xc3\xb8er under gletsjeren. Hvis den en dag ikke mere kan holde p\xc3\xa5 vandet, eller revner, kan det f\xc3\xb8re til en flom, der udraderer dele af dagens bebyggelse langsmed Hardangerfjorden. _NEWLINE_Siden 1960'erne er der udf\xc3\xb8rt m\xc3\xa5linger ved flere af Folgefonnas udl\xc3\xb8bere. Blomst\xc3\xb8lskardbr\xc3\xa6en helt i syd er stabil og har kun \xc3\xa6ndret sig lidt, sammenlignet med udl\xc3\xb8berne l\xc3\xa6ngere mod nord. Buarbr\xc3\xa6en og Bondhusbr\xc3\xa6en havde en periode med v\xc3\xa6kst i 1990-tallet, men har begge trukket sig hurtigt tilbage efter \xc3\xa5rtusindskiftet._NEWLINE_P\xc3\xa5 Jorfjellbr\xc3\xa6en, som er en udl\xc3\xb8ber fra Nordre Folgefonna, ligger Folgefonna Sommerskicenter med skitr\xc3\xa6k fra 1.200 til 1.450 moh. Adkomst p\xc3\xa5 bilvej fra Jondal.\n_START_SECTION_\nI kulturen\n_START_PARAGRAPH_\nFolgefonna er tema i Geirr Tveitts stykke for orkester: Folgafoldne fort\xc3\xa9l ingjenting (= Folgefonna fort\xc3\xa6ller ingenting), fra Hundrade hardingtonar frao Hardanger. _NEWLINE_Det siges i sagnet, at Folgefonna opstod som en straf, fordi indbyggerne i syv pr\xc3\xa6steg\xc3\xa6ld havde levet et syndefuldt liv. En dag de var i kirke, kom et voldsomt snevejr, der tog livet af dem alle - bortset fra en pige, der var blevet hjemme for at lave middagsmad til sin husbond. Hun overlevede, og har angiveligt efterkommere, der lever den dag i dag."